Anika-saak: Maat vertel oor gerugte by skoolAnika Smit Maxie de Kock, die vrou wat saam met Anika Smit (17) op skool was toe sy in 2010 in die noorde van Pretoria wreed vermoor is, het Woensdag in die Pretoria-Noord-landdroshof tydens die geregtelike ondersoek na haar dood getuig. De Kock het getuig sy het Anika in 2006 vir die eerste keer tydens ŉ kerkkamp ontmoet. “Ek was nuut daar en sy was die eerste persoon wat na my toe gekom het en my onder haar vlerk geneem het,” het De Kock gesê. Anika het vir ŉ ruk daarna by haar ma in Mosselbaai gaan woon en is aan die begin van 2010 terug om by haar pa in Theresapark te gaan woon. Sy het toe weer aan die Hoërskool Gerrit Maritz skoolgegaan. “Sy het toe meer volwasse opgetree en in die drie maande voor haar dood het ons mekaar op skool gesien, maar moes mekaar weer van vooraf leer ken en was nie regtig vriende nie.” De Kock het gesê sy was net een Sondagaand vlugtig by Anika se huis toe sy en haar broer vir Anika daar gaan aflaai het. “Ons het vroeër die aand by ŉ kuierplek gaan kuier en mekaar toevallig daar raakgeloop. Anika was duidelik ontsteld want sy het nie ŉ saamrygeleentheid teruggehad na haar huis toe nie. Ek en my broer het haar toe gaan aflaai.” Op ŉ vraag oor Anika se verhouding met haar ouers het De Kock gesê sy het nie veel van haar ma gepraat nie, maar het wel in ŉ stadium gesê vir ŉ pa is ŉ dogter alles en vir ŉ meisie is haar pa alles. “Verder was sy baie privaat en het nie veel oor haar persoonlike lewe uitgebrei nie.” Sy het genoem dat die kinders by die skool die dag ná haar dood gerugte begin versprei het dat Anika vermoor, verkrag en haar hande afgekap is. Hulle het later ook daarvan in die media gelees. De Kock het genoem volgens gerugte moes Anika haar moordenaar geken het aangesien sy die honde agter in die erf toegemaak het, daar geen gedwonge toegang tot die huis was nie en daar koffie in die sitkamer was wat nie gedrink is nie. Leerlinge het gerugte versprei dat dit dalk iemand in die skool was wat haar vermoor het, maar niemand het egter enigiemand by die naam genoem nie. De Kock het verder getuig volgens haar kennis was Anika nie by die okkulte, satanisme of dwelms betrokke nie. Die ondersoek duur voort. Lees alle vorige berigte oor Anika Smit op Maroela Media.